**Kari pályázat rövid távú szakmai tanulmányi útra**

**Pályázati kiírás**

Az ELTE PPK Kari Ösztöndíj Bizottsága (a továbbiakban: KÖB) a nemzeti felsőoktatásról szóló 2011. évi CCIV. törvény 85/C.§ ac) alpontja, a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III.26) Kormányrendelet 10. § (4) pontja és a Hallgatói Követelményrendszer 96. § (6) pontja valamint 101., 104. és 105. § alapján pályázatot ír ki rövid távú szakmai tanulmányi út támogatásának elnyerésére a 2018/19/1 félévre vonatkozóan.

**A pályázat célja:**

A pályázat lehetőséget biztosít a karon tanuló hallgatóknak, vagy hallgatói csoportoknak különböző, a tanulmányaikhoz kapcsolódó szakmai tanulmányi utakon való részvételre.

Pályázni lehet konferenciákon való részvétel, előadásokon való részvétel, szakmai tevékenységhez kapcsolódó terepmunka, hallgatói csoport számára szervezett szakmai programon való részvétel, vagy egyéb, a tanulmányokhoz kapcsolódó utazás költségeire.

Fontos, hogy csak a karon tanuló hallgatók részesülhetnek támogatásban a más karokat érintő szakmai tanulmányi utak esetén is.

A pályázatban a következő tételeket tudjuk támogatni:

• szállás (étkezés nem)

• utazás

• belépők, regisztrációs díjak

• nyári egyetem költsége

• utazási biztosítás díja

• vízumdíj

Önálló programok szervezését jelen pályázat nem támogatja.

**Pályázhat:** Minden olyan hallgató pályázhat, aki ELTE PPK- s képzésen az adott félévben aktív regisztrációval rendelkezik, és teljes idejű alap-, mester- és osztatlan képzésben, felsőoktatási szakképzésben, vagy felsőfokú szakképzésben, valamint doktori képzésen vesz részt (tehát állami és önköltséges finanszírozású hallgatók is). A nappali hallgatói jogviszony szükséges előfeltétel.

**Emellett csak az a hallgató nyújthat be érvényes pályázatot, aki az őszi kari kulturális, tudományos és sport pályázatok alkalmával nem részesült támogatásban.**

**Az elnyert összeg nem haladhatja meg a hallgatói normatíva 200 százalékát. (A hallgatói normatíva az NFTV 2011. évi CCIV. törvény 114/D § (1 a)) alapján 119 000 Ft / év.)**

**Pályázat benyújtásának módja**: A Neptun tanulmányi rendszeren keresztül az Ügyintézés/Kérvények menüpont alatt a megfelelő kérvényt kiválasztva. A „Tevékenység rövid leírása” c. részbe egy 2-3 mondatos rövid leírás szükséges a tanulmányi út legfontosabb részleteinek ismertetésével (tartalmazza: dátum, helyszín, időtartam, résztvevők száma).

**A pályázathoz kötelezően csatolandó igazolások:**

1. Az utazás céljának, illetve szakmai hasznának kifejtése, valamint a program leírása maximum 2 oldal terjedelemben
2. Pontos költségvetés hiteles árajánlatokkal
   1. A 100.000 forint feletti tételek esetén három árajánlat szükséges.
3. Hiteles tanári ajánlás az ajánló tanár nevének feltüntetésével, aláírásával és a tanszék vagy intézet pecsétjével ellátva;
4. Csoport esetén a pályázatban részt vevők névsora (A listán a karon tanuló hallgatók külön megjelölése)

Az 1. számú dokumentum esetében hiánypótlási időszakban nincs lehetőség annak pótlására.

**Pályázat benyújtásának határideje: 2018. november 1-7.**

**Hiánypótlás vége: 2018. november 8-13.**

**A pályázatnak a következő időszakban kell megvalósulnia: 2018. november 1. – 2019. március 29.**

**Az elszámolás határideje: 2019. március 29.**

**Az elszámolásnak tartalmaznia kell:**

* A pályázó nevére szóló számlákat,
* egy legfeljebb két oldalas leírást az összeg felhasználásáról, és
* a kérvény felületére beillesztett, legfeljebb öt mondatos leírást is.

Az elszámolás kérvénye a Neptun --› Ügyintézés --› Kérvények menüpont alatt található.

* 1. Az elnyert összegről való hiányos elszámolás esetén, az el nem számolt összeg a KÖB határozata alapján a pályázatot benyújtó hallgató nevére a Neptun tanulmányi rendszerén keresztül kivetés formájában fog megjelenni a visszafolyósítás lebonyolítására. Ez esetben a pályázó/pályázó csoport kizárásra kerül a következő kari pályázási időszakból.
  2. A beérkezett pályázatok a hatályos jogszabályoknak, szabályzatoknak és jelen pályázati kiírásnak megfelelően, a benyújtott pályázat tartalma és a hozzá csatolt igazolások alapján kerülnek elbírálásra. A beérkezett pályázatokat a KÖB bírálja el, az eredményről a pályázót a Neptunon keresztül, a határozat meghozatalát követő 10 munkanapon belül értesíti.
  3. A KÖB csak PDF és JPEG formátumú fájlokat fogad el. (A feltöltött fájlok mérete egyenként nem haladhatja meg a 2 MB-ot.
  4. A pályázati eljárás során megadott személyes adatok kezelésére a KÖB és az általa megbízott személyek jogosultak. Ezen adatok kizárólag a benyújtott pályázat feldolgozásához és elbírálásához kerülnek felhasználásra. A személyes adatok kezelése az ELTE Adatvédelmi, adatbiztonsági és adatkezelési szabályzata rendelkezéseinek megfelelően történik.
  5. A személyes adatok kezelésével, védelmével kapcsolatban a pályázó a Nemzeti Adatvédelmi és Információszabadság Hatósághoz fordulhat, továbbá bírósági jogorvoslattal élhet.
  6. A határozat ellen a kézhezvételtől (a tudomásra jutástól) számított 15 napon belül fellebbezésre van lehetőség, amelyet az ELTE Kancellária, Jogi, Igazgatási és Közbeszerzési Igazgatóságra kell benyújtani (1056 Budapest, Szerb utca 21-23.) a „Hallgatói Jogorvoslati Bizottság részére” megjelölés mellett.
  7. A megítélt támogatás kifizetése csak akkor történhet meg, ha a pályázó bankszámlaszáma, adóazonosító jele és lakóhelye (Neptunban: állandó lakcím) szerepel a Neptunban. Ezen adatok bármelyikének hiányában a kifizetés nem lehetséges. Amennyiben a pályázó a kifizetéshez szükséges adatokat a harmadik kifizetési kísérletig sem rögzíti vagy javítja a Neptunban, a számára megítélt ösztöndíjra való jogosultságát elveszti a Hallgatói Követelményrendszer 97. § (9) pontja alapján.
  8. Az a tény, hogy a hallgató kari kulturális/tudományos/sportösztöndíjban részesül, valamint az ösztöndíj célja, összege – az Egyetem adatvédelmének, adatbiztonságának és adatkezelésének rendjéről szóló szabályzatban foglaltak szerint – nyilvánosságra hozható. E tényt a kari kulturális/tudományos/sportösztöndíjra, illetve az ösztöndíj-jogosultságot megalapozó tisztségre történő pályázatának benyújtásával a hallgató tudomásul veszi.
  9. A pályázó hallgató pályázata leadásával a pályázati kiírásban foglaltakat elfogadja, valamint tudomásul veszi, hogy valótlan adatközlés esetén az Egyetem fegyelmi eljárást indíthat ellene.
  10. Egyéb információkért, valamint a pályázattal kapcsolatos kérdésekkel keressetek minket a palyazat@ppkhok.elte.hu címen!

Budapest, 2018. 09. 24. Kari Ösztöndíj Bizottság

ELTE PPK